text: Hjemløse vil huskes efter døden
  22 marts 2014 kl. 07.40
  Når hjemløse dør, ender de som regel i en anonym fællesgrav, men det bliver der snart lavet om på i Fredericia
  Trinitatis Kirkegård i Fredericia har tildelt Kirkens Korshærs varmestuebrugere et gravsted, så de hjemløse får et alternativ til at blive begravet i en fællesgrav. Det skriver DR Trekanten
  - Det betyder rigtig meget. Alt det med at få det hele afklaret, det betyder rigtig meget. Det er måske fordi at livet er så skrøbeligt for dem, så betyder det noget at vide, hvor skal jeg begraves fra, hvem skal begrave mig og hvem skal kontaktes og hvor skal jeg ligge henne, siger diakonipræst ved Trinitatis Kirke, Inge Pilegaard Thomsen, der står bag ideen til TV SYD.
  Og den vished vil i følge præsten også få betydning for de hjemløses liv.
  - Der er mange af de hjemløse, der synes, at det er en lettelse med en rigtig grav. Mange af dem, er kommet til mig, og har bedt mig sørge for, at det bliver der deres urne kommer ned, når de dør, siger Inge Pilegaard Thomsen
  Ifølge det nationale forskningscenter for velfærd er der lige knap 6.000 hjemløse i Danmark.
  